Okresná prokuratúra Banská Bystrica 
Partizánska cesta 1, 975 63 Banská Bystrica 1

Sp. zn. : 1 Pv 50/14/6601	Banská Bystrica, 7.5.2014
EEČ : 2-45-133-2014

U Z N E S E N I E

Trestná vec:	obvinený XXXXX  
Prečin:	Krádež podľa § 212 odsek 2 písmeno f Trestného zákona číslo 300/2005 Zbierky zákonov v znení zákona číslo 204/2013 Zbierky zákonov

Rozhodol: 	prokurátorka Okresnej prokuratúry Banská Bystrica
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
a
poškodeným:
1.	XXXXX 
	sídlo organizácie: XXXXX, 
Obsahom zmieru je:
a.	Peňažná suma určená na všeobecne prospešné účely: 20,00 € 
b.	Konkrétny adresát peňažnej sumy určenej na všeobecne prospešné účely: XXXXX  
c.	Suma odovzdaná štátu na peňažnú pomoc obetiam trestnej činnosti: 20,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
realizované policajtom Obv.odd. PZ XXXXX - XXXXX pod spisovou značkou XXXXX
dňa 12.12.2013 v čase asi o 19.20h XXXXX vzal 3ks Salko v hodnote 6,27 €, ktoré si vložil pod bundu, ktorú mal oblečenú a prešiel pokladničnou zónou bez zaplatenia, čím týmto svojím konaním spôsobil škodu spoločnosti XXXXX, so sídlom XXXXX, vo výške 6,27 €, a tohto konania sa dopustil napriek tomu, že bol Obvodným oddelením XXXXX dňa 05.11.2013 postihnutý za spáchanie priestupku proti majetku podľa § 50 ods. 1 zákona č. 372/1990 Zb. o priestupkoch v znení neskorších predpisov, za čo mu bola uložená pokuta vo výške 10,- €, ev. č. bloku na pokutu nezaplatenú na mieste 1XXXXX 

Odôvodnenie: 
	Poverený príslušník PZ Obvodného oddelenia Policajného zboru XXXXX - XXXXX uznesením sp. zn. XXXXX zo dňa 23.01.2014 podľa ustanovenia § 199 ods. 1 Trestného poriadku a súčasne podľa ustanovenia § 206 ods. 1 Trestného poriadku vzniesol obvinenie XXXXX pre prečin krádeže podľa ustanovenia § 212 ods. 2 písm. f/ Trestného zákona, na tom skutkovom základe, že dňa 12.12.2013 v čase asi o 19.20h XXXXX vzal 3ks SALKO v hodnote 6,27 €, ktoré si vložil pod bundu, ktorú mal oblečenú a prešiel pokladničnou zónou bez zaplatenia, čím týmto svojím konaním spôsobil škodu spoločnosti XXXXX, so sídlom v XXXXX vo výške 6,27 €, a tohto konania sa dopustil napriek tomu, že bol Obvodným oddelením XXXXX dňa 05.11.2013 postihnutý za spáchanie priestupku proti majetku podľa § 50 ods. 1 zákona č. 372/1990 Zb. o priestupkoch v znení neskorších predpisov, za čo mu bola uložená pokuta vo výške 10,- €, ev. č. bloku na pokutu nezaplatenú na mieste XXXXX

	Preskúmaním spisového materiálu zisťujem, že sa koná o trestnom čine, na ktorý zákon ustanovuje trest odňatia slobody s hornou hranicou neprevyšujúcou hranicu ustanovenú v § 220 ods. 1 Tr. poriadku, teda 5 rokov.

	Obvinený a poškodený uzatvorili dňa 22. apríla 2014 dohodu o zmieri, v rámci ktorej poškodený uviedol, že vo vzťahu k obvinenému nežiada náhradu škody, nakoľko odcudzený tovar bol v nepoškodenom stave vrátený. Obvinený urobil vyhlásenie, že sa dopustil skutku, pre ktorý je trestne stíhaný, jeho spáchanie úprimne ľutuje a vložil na účet Krajskej prokuratúry v Banskej Bystrici sumu vo výške 40,-€ na všeobecne prospešné účely. Súčasne obvinený aj poškodený vyhlásili, že zmier uzatvorili dobrovoľne, slobodne, vážne, určito a s jeho schválením súhlasia. 

	Priebeh mediácie, ako aj vyhlásenia zúčastnených strán a rozdelenie peňažnej sumy spôsobom uvedeným vo výrokovej časti tohto uznesenia je zaznamenaný v mediačnom spise Okresného súdu XXXXX  sp. zn. XXXXX ktorý bol tunajšej prokuratúre dňa 24.04.2014 doručený. 

	Vložená suma obvineným XXXXX vo výške 40,-€ na účet Krajskej prokuratúry XXXXX dňa 30.04.2014, z ktorej 50 % ( 20,-€) je určených pre adresáta: XXXXX XXXXX a 50 % ( 20,-€) je určených na pomoc obetiam trestnej činnosti, je postačujúca. 

	Podľa § 220 ods. 1 písm. a/, b/, c/  Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje 5 rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený 

a/ vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne  a určito, 

b/ nahradil škodu, pokiaľ  bola činom spôsobená, alebo urobil iné opatrenia na náhradu škody alebo inak odstránil ujmu vzniknutú trestným činom,

c/ zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely a táto peňažná suma nie je zrejme neprimeraná závažnosti spáchaného trestného činu a vzhľadom na povahu a závažnosť spáchaného činu, na mieru, akou bol trestným činom dotknutý verejný záujem, na osobu obvineného a na jeho osobné a majetkové pomery považuje  prokurátor takýto spôsob rozhodnutia za dostačujúci. 

	Podľa § 212 ods. 2 písm. f/ Trestného zákona, kto si prisvojí cudziu vec tým, že sa je zmocní a bol za obdobný čin v predchádzajúcich dvanástich mesiacoch postihnutý, potrestá sa odňatím slobody až na dva roky.

	Podľa § 215 písm. g/ Trestného poriadku prokurátor zastaví trestné stíhanie, ak sa schváli zmier medzi obvineným a poškodeným. 

	Obvinený XXXXX nebol v minulosti súdne trestaný. Doposiaľ bol štyrikrát postihnutý za spáchanie priestupku. Vzhľadom na povahu a závažnosť spáchaného činu, na mieru, akou bol trestným činom dotknutý verejný záujem, na osobu obvineného a na jeho osobné a majetkové pomery som dospela k záveru, že takýto spôsob rozhodnutia je postačujúci. Preto bolo rozhodnuté tak, ako je uvedené vo výrokovej časti tohto rozhodnutia. 

Poučenie: 
Proti tomuto uzneseniu sťažnosť nie je prípustná.

JUDr. Lea Kostiviarová
prokurátorka